OBH 4553/1998.
Az állampolgári jogok országgyűlési biztosa általános helyettesének jelentése
Előadó: Dr. Gáspárné dr. Pere Katalin

Az eljárás megindulása

A panaszos azért kért segítséget, mert az 1997. november 19-én benyújtott özvegyi nyugdíj igényét a Megyei Nyugdíjbiztosítási Igazgatóság véleménye szerint jogtalanul elutasította.

Érintett alkotmányos jogok

Szociális biztonsághoz való jog [Alkotmány 70/E. § (1-2) bekezdés]

Alkalmazott jogszabályok

A társadalombiztosítás ellátásairól szóló 1997. évi LXXXI. törvény (Tny.)

Megállapított tényállás

Az 1998. január 1-jétől hatályba lépett, a társadalombiztosítási nyugellátásról szóló 1997. évi LXXXI. törvény özvegyi nyugdíjra vonatkozó szabályai sok értelmezési problémát okozott a jogalkalmazásban. 

A panaszos, aki 1942. augusztus 31-én született, az 1984. január 26-án elhunyt férje jogán, 1997. november 19-én benyújtotta állandó özvegyi nyugdíj igényét a Megyei Nyugdíjbiztosítási igazgatósághoz (ideiglenes özvegyi nyugdíjat korábban nem igényelt).

Az Igazgatóság az 1998. február 2-án kelt 19.Ny.18784/97-11. számú határozatával az igényt elutasította azzal az indokkal, hogy az állandó özvegyi nyugdíjra jogosultság feltételei a halált követően tíz éven belül nem következtek be.

Ezt követően az Igazgatóság a 19-4706/98/09. számú 1998. május 11-én kelt határozatával állandó özvegyi nyugdíjat állapított meg és a korábbi elutasító határozatot hatályon kívül helyezte.

A Nyugdíjfolyósító Igazgatóság 1998. május 26-án kelt értesítésében azt jelezte az Igazgatóságnak, hogy vizsgálja felül határozatát, "mivel az igénylő korábban ideiglenes özvegyi nyugdíjban nem részesült, az 1997. évi LXXXI. tv. 7. §-a alapján 57. életév az irányadó" a jogosultság megállapítására. A Nyugdíjfolyósító Igazgatóság értesítésére a Nyugdíjbiztosítási Igazgatóság 1998. július 20-án 19-04706/98/12. hatálytalanító határozatot hozott. A panaszolt ügyben az állampolgári jogok országgyűlési biztosa általános helyettesének jelzésére a vizsgálat megindításakor az Országos Nyugdíjbiztosítási Főigazgatóság állásfoglalásának is megfelelően a Nyugdíjbiztosítási Igazgatóság megállapította a panaszos állandó özvegyi nyugdíjra való jogosultságát. Az 1998. november 2-án kelt 19-04706/98/14. számú hatálytalanító határozattal az Igazgatóság a korábbi 19-04706/98/09. számú megállapító határozatot hatályába helyezte.

A fentiekre tekintettel, bár az állampolgári jogok országgyűlési biztosa általános helyettese a vizsgálat során a jogbiztonsághoz és szociális biztonsághoz való alkotmányos jogokkal kapcsolatos visszásságot állapított meg, a konkrét ügyben ajánlást nem tesz, a hasonló ügyek feltárása érdekében azonban további vizsgálatot tart szükségesnek.

Ajánlás

Az állampolgári jogok országgyűlési biztosa általános helyettese felkéri az Országos Nyugdíjbiztosítási Főigazgatóság Vezetőjét, hogy

- rendeljen el vizsgálatot annak megállapítására, hogy a Nyugdíjfolyósító Igazgatóság téves jogértelmezése miatt hány esetben történt jogos állandó özvegyi nyugdíj igény elutasítás, az ellátások megállapítását és folyósítását az ügyviteli hiba miatti kamatok elszámolását,

- a vizsgálat eredményéről, a megtett intézkedésekről szíveskedjék az állampolgári jogok országgyűlési biztosáról szóló 1993. évi LIX. törvény alapján harminc napon belül tájékoztatást adni.

Budapest, 1998. december 7.

Dr. Polt Péter